ཟླ་བ་ཁ་ཤས་རིང་གི་འགྲོགས་གཤིབས་ལས་ཕབ་ཏུ་བསྐྲུན་པའི་བརྩེ་སེམས་དར་སྐུད་རིང་མོས་ངེད་མ་བུ་གཉིས་ཀྱི་སེམས་པ་ཡུག་གཅིག་ཏུ་སྦྲེལ་ཅིང་།ངའི་སེམས་པའི་གཏིང་རིམ་ན་སྙིང་ནས་གཅེས་པའི་བུ་མོ་ནི་ཨ་མའི་ཡིད་ཀྱི་མཚེའུ་ངོས་སུ་དྲོད་སྣང་དང་མཛེས་སྡུག་སྦྱིན་མཁན་གྱི་ལྷ་བྱ་ཁྲུང་ཁྲུང་དཀར་མོ་དེ་ཡིན།ཉིན་མཚན་དུས་དྲུག་ཏུ་བུ་མོ་དང་འགྲོགས་པའི་འགྲུལ་བཞུད་ཀྱི་ལོ་ཟླ་དང་ལྷན་དུ་ངེད་གཉིས་ཀྱི་སེམས་པའི་བར་ཐག་ཡང་ཇེ་ཉེ་ནས་ཇེ་ཉེ་རུ་ཕྱིན་ཡོད་ལ།མིག་བཙུམ་རུང་བདག་གི་སེམས་པའི་རི་མོ་ངོས་ལས་སུབ་མི་ཐུབ་པ་ནི་བུ་མོའི་དཀར་ཅིང་སྒོར་བའི་ངོ་གདོང་དེ་ཡིན་ཞིང་།ད་དུང་སྐྱིད་སྡུག་འདྲེས་མའི་འཚོ་བའི་གསེང་ན་བུ་མོར་བཅངས་བའི་སེམས་ཚགས་ནི་དེ་བས་ཤོང་ཐབས་བྲལ་བ་ཞིག་རེད།